《和圣俞饮廷老家晚又饮原甫家》
宋代·韩维

人生天地间，常为外物驱。
自非无心者，不能忘所趋。
所趋既若一，莫如饮酒娱。
饮酒既复醉，万事皆分铢。
醉心兀无思，安问贤与愚。
醉目浩无睹，安识嫱与嫫。
是非两弃绝，幸免祸患俱。
况吾二三友，襟抱达者徒。
所营既同方，所处又比闾。
惟吾廷老生，宛在城北隅。
北隅虽云远，跨马亦须臾。
季冬阴气凝。风力利石砮。
从今雪花落，径往不待呼。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。